NEZAKONITO PREKOGRANIČNO ODVOĐENjE ILI ZADRŽAVANjE DECE

Šta predstavlja nezakonito prekogranično odvođenje ili zadržavanje deteta? Kako pokrenuti postupak za vraćanje otetog deteta?

Nezakonito prekogranično odvođenje ili zadržavanje deteta, odnosno otmicu deteta predstavlja odvođenje deteta izvan granica države u kojoj je dete imalo centar životnih dešavanja, bez saglasnosti drugog roditelja u slučaju da roditelji zajednički vrše roditeljsko pravo, kao i u slučaju da jedan roditelj samostalno vrši roditeljsko pravo, a drugi roditelj nije lišen roditeljskog prava.

Nezakonito odvođenje ili zadržavanje deteta preko granice moguće je rešiti po tri osnova:

1. Haške konvencije o građanskopravnim aspektima međunarodne otmice dece iz 1980. godine,
2. Evropske konvencije o priznanju i izvršenju odluka o staranju o deci i o ponovnom uspostavljanju odnosa staranja i

Haške konvencije o građanskopravnim aspektima međunarodne otmice dece

Haška konvencija o građanskopravnim aspektima međunarodne otmice dece predstavlja ujedno i najefikasniji mehanizam povratka otetog deteta, ali uz isto tako striktne uslove kada je moguće primeniti mehanizam zaštite koji nam predviđa konvencija.

Prilikom donošenja Konvencije ideja je bila obezbediti što hitniji povratak deteta koje je nezakonito odvedeno, odnosno zadržano u drugu državu potpisnicu Konvencije ili omogućavanje viđanja deteta sa drugim roditeljom.

Svako lice koje tvrdi da mu je odvođenjem ili zadržavanjem deteta izvan granica Republike Srbije povređeno pravo na staranje ili viđanje deteta može podneti zahtev Centralnom izvršnom organu za provođenje Konvencije.

Centralni izvršni organ za sprovođenje Konvencije u Republici Srbiji je Ministarstvo pravde.

Konvencija omogućava zahtevanje:

* vraćanje deteta ili
* ostvarivanje prava na viđanje deteta.

Primena Konvencije uslovljena je:

1. redovnim boravištem deteta koje je različito od države u koju je odvedeno;
2. odvođenjem deteta koje predstavlja povredu prava na staranje u državi iz koje je dete odvedeno;
3. činjenicom da je podnosilac zahteva faktički staralac deteta, odnosno polaže pravo na viđanje deteta u trenutku odvođenja ili zadržavanja;
4. godinama deteta, koje nije navršilo šesnaestu godinu života.

Primena ove Konvencije moguća je isključivo ako je dete odvedeno iz jedne države potpisnice u drugu državu potpisnicu.

Države potpisnice Haške konvencije o građanskopravnim aspektima međunarodne otmice dece su: Albanija, Andora, Argentina, Australija, Austrija, Bahami, Barbados, Belgija, Belize, Belorusija, Bocvana, Bolivija, Bosna i Hercegovina, Brazil, Bugarska, Burkina Faso, Češka, Čile, Crna Gora, Danska, Dominikanska Republika, Ekvador, El Salvador, Estonija, Fidži, Filipini, Finska, Francuska, Gabon, Grčka, Gruzija, Gvajana, Gvatemala, Gvineja, Holandija, Honduras, Hrvatska, Irak, Irska, Island, Italija, Izrael, Jamajka, Japan, Jermenija, Južnoafrička Republika, Kanada, Kazahstan, Kina, Kipar, Kolumbija, Kostarika, Kuba, Lesoto, Letonija, Litvanija, Luksemburg, Mađarska, Malta, Maroko, Mauricijus, Meksiko, Moldavija, Monako, Nemačka Nikaragva, Norveška, Novi Zeland, Pakistan, Panama, Paragvaj, Peru, Poljska, Portugalija, Rumunija, Ruska Federacija, San Marino, Sejšeli, Severna Koreja, Severna Makedonija, Singapur, Sjedinjene Američke Države, Slovačka, Slovenija, Španija, Srbija, Šri Lanka, Švajcarska, Švedska, Sveti Kristofer i Nevis, Tajland, Trinidad i Tobago, Tunis, Turkmenistan, Turska, Ujedinjeno kraljevstvo Velike Britanije i Severne Irske, Ukrajina, Urugvaj, Uzbekistan, Venecuela, Zambija, Zelenortska Ostrva i Zimbabve.

Nakon prijema zahteva u Centralni izvršni organ za sprovođenje Konvencije države potpisnice, zavisno od države, sprovešće se upravni ili sudski postupak.

U Republici Srbiji postupak vodi sud po procesnim pravilima vanparničnog postupka.

Evropska konvencija o priznanju i izvršenju odluka o staranju o deci i

o ponovnom uspostavljanju odnosa staranja

Za razliku od Haške konvencije o građanskopravnim aspektima međunarodne otmice dece, države potpisnice Evropske konvencije o priznanju i izvršenju odluka o staranju o deci i o ponovnom uspostavljanju odnosa staranja su države članice Saveta Evrope.

Ovom konvencijom omogućeno je svakom licu kojem je odlukom nadležnog organa (sud u slučaju Republike Srbije) priznato pravo na staranje ili viđanje deteta koje je protivpravno odvedeno u drugu državu članicu Saveta Evrope, da može pokrenuti postupak priznanja i izvršenja odluke kojom mu je pravo na staranje ili viđanje priznato.

Svako lice koje tvrdi da mu je odvođenjem ili zadržavanjem deteta izvan granica Republike Srbije povređeno pravo na staranje ili viđanje deteta može podneti zahtev Centralnom izvršnom organu za provođenje Konvencije.

Centralni izvršni organ za sprovođenje Konvencije u Republici Srbiji je Ministarstvo pravde.

Konvencija omogućava zahtevanje:

* vraćanje deteta ili
* ostvarivanje prava na viđanje deteta.

Prednost ratifikacije ove Konvencije od strane Republike Srbije bila je ta da se dokumenta kojima se dokazuje pravo na staranje odnosno viđanje ne moraju dodatno legalizovati.

Države potpisnice Evropske konvencije o priznanju i izvršenju odluka o staranju o deci i o ponovnom uspostavljanju odnosa staranja: Albanija, Andora, Austrija, Azerbejdžan, Belgija, Bosna i Hercegovina, Bugarska, Češka, Crna Gora, Danska, Estonija, Finska, Francuska, Grčka, Gruzija, Holandija, Hrvatska, Irska, Island, Italija, Jermenija, Kipar, Letonija, Lihtenštajn, Litvanija Luksemburg, Mađarska, Malta, Moldavija, Monako,, Nemačka, Norveška, Poljska, Portugalija, Rumunija, San Marino, Severna Makedonija, Slovačka, Slovenija, Španija, Srbija, Švajcarska, Švedska, Turska, Ujedinjeno kraljevstvo Velike Britanije i Severne Irske i Ukrajina.

Advokat Predrag Zarić