**BRAČNA (SU)TEKOVINA, PODELA BRAČNE IMOVINE I BRAČNI UGOVOR**

Šta je bračna (su)tekovina? Kako supružnici stiču zajedničku imovinu? Da li nekretnina jednog supružnika kupljena na kredit u toku braka predstavlja bračnu tekovinu? Šta je posebna imovina bračnog druga? Kako supružnici mogu regulisati imovinske odnose u braku?

Imovina supružnika može biti posebna i zajednička.

Posebnu imovinu supružnika predstavlja imovina koju je supružnik uneo u brak i tom imovinom supružnik upravlja samostalno.

Zajedničku imovinu supružnika predstavlja imovina koja je stečena u toku trajanja zajednice života u braku, kojom supružnici raspolažu zajednički i sporazumno. Supružnik ne može raspolagati svojim udelom u zajedničkoj imovini niti ga može opteretiti pravnim poslom bez izričite saglasnosti drugog supružnika.

Imovina koju su vanbračni partneri stekli radom u toku trajanja zajednice života u vanbračnoj zajednici predstavlja njihovu zajedničku imovinu. Na imovinske odnose vanbračnih partnera primenjuju se zakonske odredbe koje se tiču imovinskih odnosa bračnih partnera.

Izuzetak od zajedničke imovine stečene u toku trajanja zajednice života predstavlja imovina jednog od supružnika koju je stekao:

* nasleđem,
* poklonom ili
* drugim pravnim poslom kojim se pribavljaju isključivo prava.

U tom slučaju ovako stečena imovina predstavlja posebnu imovinu bračnog partnera.

Posebna pravila koja se tiču zajedničke imovine, a regulisana su zakonom predstavljaju:

1. imovinu stečenu igrama na sreću i
2. imovina stečena na osnovu prava intelektualne svojine.

Imovina stečena igrama na sreću u toku trajanja zajednice života u braku predstavlja zajedničku imovinu, ali je ova pretpostavka oboriva. Supružnik koji tvrdi da je ostvario dobit, ukoliko dokaže da je u igru uložio svoju posebnu imovinu, ima se smatrati kao isključivi vlasnik premije dobijene igrom na sreću.

Imovina stečena korišćenjem prava intelektualne svojine u toku trajanja zajednice života u braku predstavlja zajedničku imovinu.

Jedno od pitanja koje klijente zanima jeste da li imovina stečena u toku trajanja zajednice života u braku, a finansirana iz kredita koju otplaćuje jedan supružnik predstavlja posebnu imovinu tog supružnika. Odgovor je odričan, odnosno imovina finansirana iz kredita koji otplaćuje jedan supružnik u toku trajanja zajednice života u braku predstavlja zajedničku imovinu bračnih partnera. Sudska praksa je zauzela stav da iako jedan supružnik samostalno isplaćuje rate kredita kojim je pribavljena imovina, drugi supružnik stiče podjednako pravo u toj imovini, jer svojim radom nadomešćuje sredstva kojima se finansira mesečna rata kredita.

* Deoba zajedničke imovine bračnih i vanbračnih partnera

Bračni odnosno vanbračni partneri mogu za vreme trajanja braka ili posle prestanka braka podeliti svoju imovnu:

1. Sporazumno i
2. Sudskim putem.

**Sporazumna deoba** predstavlja zaključenje sporazuma o deobi zajedničke imovine koji se zaključuje u obliku javnobeležničke potvrđene isprave.

**Sudskim putem** se vrši deoba zajedničke imovine u slučaju da se supružnici nisu sporazumeli o deobi. Zakon uređuje da su udeli supružnika u zajedničkoj imovini jednaki, ali ta pretpostavka je oboriva, odnosno supružnik koji smatra da se u toku trajanja bračne zajednice doprineo više, dužan je dokazati da je i na koji način doprineo više u sticanju zajedničke imovine od drugog supružnika.

Veći udeo jednog supružnika u sticanju zajedničke imovine zavisi od njegovih ostvarenih prihoda, vođenja poslova u domaćinstvu, staranja o deci, staranja o imovini te drugih okolnosti od značaja za održavanje ili uvećanje vrednosti zajedničke imovine.

Stvari namenjene detetu pripadaju u isključivu svojinu supružnika koji vrši roditeljsko pravo bez uračunavanja u njegov udeo, nekada zajedničke imovine. U slučaju zajedničkog vršenja roditeljskog prava, oba roditelja podjednako polažu prava na stvarima namenjenim detetu.

Smatra se da su supružnici izvršili deobu zajedničke imovine ako su u javni registar prava na nepokretnostima (Služba za katastar nepokretnosti Republičkog geodetskog zavoda) upisana oba supružnika kao suvlasnici na opredeljenim udelima.

* Ugovori supružnika

Ugovori supružnika su:

1. Bračni ugovor
2. Ugovor o upravljanju i raspolaganju zajedničkom imovinom i
3. Ugovor o poklonu.

**Bračnim ugovorom** supružnici, odnosno budući supružnici (često nazivan i predbračni ugovor) mogu urediti svoje imovinske odnose na postojećoj imovini i na budućoj imovini. Bračni ugovor zaključuje se u obliku javnobeležničke potvrđene isprave i njime se isključuje zakonski režim zajedničke imovine, odnosno supružnici su potpuno slobodni regulisati svoje imovinske odnose.

Ugovorom o upravljanju i raspolaganju zajedničkom imovinom supružnici mogu odrediti jednog od supružnika koji će upravljati i raspolagati celokupnom zajedničkom imovinom ili nekim njenim delovima. Takođe, ovim ugovorom se može regulisati samo upravljanje ili samo raspolaganje ili samo raspolaganje i upravljanje na pojedinim delovima imovine supružnika. Ugovor se zaključuje u obliku javnobeležničke potvrđene isprave.

**Ugovori o poklonu**, odnosno pokloni načinjeni između supružnika u braku ne vraćaju se ukoliko su oni uobičajeni (manje vrednosti). Pokloni čija je vrednost nesrazmerno velika u odnosu na vrednost zajedničke imovine supružnika, a koje su supružnici učinili jedan drugom u toku trajanja zajedničkog života u braku se vraćaju. Pokloni se vraćaju prema stanju u kome su se nalazili u trenutku prestanka zajedničkog života u braku.

Advokat Predrag Zarić