**LIŠENJE I VRAĆANJE POSLOVNE SPOSOBNOSTI**

Šta je poslovna sposobnost i kako se stiče? Kako lišiti lice poslovne sposobnosti? Kako da vratim poslovnu sposobnost?

Poslovna sposobnost je sposobnost samostalnog odlučivanja o pravima i obavezama. Potpuno poslovno sposobna osoba može sopstvenim izjavama volje da preuzima prava, prihvata obaveze i ulazi u različite pravne odnose. Poslovna sposobnost se u Republici Srbiji stiče punoletstvom, odnosno kada lice napuni 18. godinu života i sklapanjem braka pre punoletstva uz dozvolu suda.

Maloletno lice koje je navršilo 16. godinu života može steći i ranije poslovnu sposobnost, odlukom suda ukoliko je postalo roditelj i dostiglo je telesnu i duševnu zrelost potrebnu za samostalno staranje o sopstvenoj ličnosti, pravima i interesima.

* Lišenje i vraćanje poslovne sposobnosti

Poslovna sposobnost lišava se u hitnom, vanparničnom postupku u kom sud ispituje da li su se stekli uslovi za lišenje poslovne sposobnosti punoletnog lica, odlučuje o meri lišenja poslovne sposobnosti (delimično lišenje ili potpuno lišenje), određuje vreme za koje će se proveriti da li postoje razlozi za dalje trajanje izrečene mere (maksimalno 3 godine) i odlučuje o vraćanju poslovne sposobnosti kada prestanu razlozi za lišenje poslovne sposobnosti.

U postupku lišenja poslovne sposobnosti sud ispituje da li je punoletno lice prema stepenu sposobnosti za normalno rasuđivanje u stanju da se samo brine o svojim pravima i interesima. Sud odlučuje o lišavanju poslovne sposobnosti, kada utvrdi da za to postoje zakonom određeni razlozi.

Postupak za lišenje pokreće:

* Sud po službenoj dužnosti, a nakon isteka roka u kom je potrebno proveriti da li postoje razlozi za dalje trajanje izrečene mere;
* Predlogom za pokretanje vanparničnog postupka pokreću organ starateljstva, supružnik, vanbračni partner, dete, roditelj lica koje treba lišiti poslovne sposobnosti, kao i po predlogu dede, babe, brata, sestre, kao i unuka, ako sa tim licem žive u porodičnoj zajednici;
* Predlog za pokretanje postupka može da stavi i samo lice koje treba lišiti poslovne sposobnosti, ako može da shvati značenje i pravne posledice svog predloga;

Po pokretanju postupka, sud bez odlaganja obaveštava:

* Službu za katastar nepokretnosti Republičkog geodetskog zavoda (u slučaju da lice koje je obuhvaćeno predlogom ima nepokretne imovine) i
* Matičara.

Oba organa su dužna upisati u odgovarajući registar zabeležbu postupka, a sve kako lice koje je obuhvaćeno predlogom ne bi slobodno raspolagalo svojom imovinom ili npr. zaključilo brak.

Lice prema kome se postupak za lišenje poslovne sposobnosti vodi mora biti pregledano od najmanje dva ledara odgovarajuće specijalnosti, koji će dati nalaz i mišljenje o stanju mentalnog zdravlja i sposobnosti tog lica za rasuđivanje.

Sud može rešenjem odrediti da lice prema kome se vodi postupak, privremeno ali najduže 30 dana, bude smešteno u odgovarajuću zdravstvenu ustanovu da se utvrdi stanje njegovog mentalnog zdravlja.

Kad nađe da postoje uslovi za lišenje poslovne sposobnosti, sud će lice prema kome se postupak vodi lišiti poslovne sposobnosti **potpuno** ili **delimično**.

U rešenju kojim je odlučio o lišenju poslovne sposobnosti sud određuje rok u kome će se proveriti da li postoje razlozi za dalje trajanje izrečene mere, a koji ne može biti duži od tri godine.

U slučaju delimičnog lišenja poslovne sposobnosti, u rešenju kojim se lice lišava, sud će navesti delokrug poslova koje lice delimično lišene poslovne sposobnosti može samostalno da preuzima.

Delimično se lice može lišiti poslovne sposobnosti zbog zloupotrebe alkohola ili drugih opojnih sredstava. U slučaju pozitivne procene suda, da će se lice koje treba biti delimično lišeno poslovne sposobnosti uzdržavati od alkohola ili drugih opojnih sredstava, sud će odložiti donošenje rešenja ako se to lice po svojoj inicijativi ili po predlogu suda podvrgne lečenju u određenoj zdravstvenoj ustanovi.

Kada istekne vreme proveravanja, sud po službenoj dužnosti ispituje da li i dalje postoje razlozi zbog kojih je lice lišeno poslovne sposobnosti.Ako utvrdi da i dalje postoje razlozi za lišenje poslovne sposobnosti sud donosi rešenje kojim utvrđuje da ne postoje uslovi za vraćanje poslovne sposobnosti. Ako utvrdi da su prestali razlozi zbog kojih je lice lišeno poslovne sposobnosti, sud donosi rešenje o vraćanju poslovne sposobnosti.

Sud po službenoj dužnosti ili na predlog organa starateljstva donosi rešenje o vraćanju poslovne sposobnosti pre nego što istekne vreme proveravanja, ako utvrdi da više ne postoje razlozi zbog kojih je lice lišeno poslovne sposobnosti.

Advokat Predrag Zarić